Viborg Katedralskole

Viborg Katedralskole (også kaldet "VK") er et gymnasium (STX og IB Diploma Programme) i Viborg med ca. 1.200 elever, heraf 120 i den internationale del. På kollegiet bor 173 elever fra ind- og udland.

Historie 
Katedralskolen er oprettet mellem år 1060 og midten af 1100-tallet. Det nøjagtige årstal kendes ikke, og man har derfor valgt at betragte år 1100 som skolens oprettelsesår. Derfor kunne skolen i år 2000 fejre sit 900 års jubilæum. Oprindelig var skolen et sted, hvor unge mænd og drenge blev uddannet til kirkelig tjeneste. Der blev dengang undervist i bibellæsning, salmesang og bønner, alting på latin. Skolens rektor dengang blev udpeget af bispen og var samtidig med sin funktion som lærer præst i en af Viborgs tolv sognekirker. Skolen havde fra 1060 adresse i Skolestræde 2.
 
Efter reformationen 1536, blev skolens forhold reguleret af kongens kirkeordinans. Det betød en forværring af skolens forhold, både økonomisk og med hensyn til undervisningen, og i de næste hundrede år var der mange rektorskifter. I 1772 flyttede skolen ind på Sct. Mogens Gade 1, som var blevet ombygget til at kunne rumme skolens elever og lærere.

Senere fik skolen anlagt en have på de som følge af branden, bare arealer omkring skolen. Haven er senere blevet kendt som Latinerhaven, og findes stadig. Den gamle skole og Latinerhaven ligger i nærheden af Viborg Domkirke.

I 1800-årene blev en række skolereformer indført, skolens bibliotek blev etableret, og i flere af fagene blev der nu undervist på dansk. I 1903 blev en lov indført, der gav pigerne adgang til gymnasiet og i 1904 startede den første pige på skolen.

Arkitekten Hack Kampmann påbegyndte i 1922 en ny skolebygning, som i 1926 stod færdig. Bygningen blev finansieret med midlerne fra salget af de Dansk-Vestindiske øer, hvilket også var tilfældet for Randers Statsskole. Hack Kampmann døde imidlertid inden skolen stod færdig, hvorfor hans søn, arkitekt Christian Kampmann overtog arbejdet. Skolen, der nu er fredet, ligger nu på hjørnet af Skivevej og Aalborgvej.

Den nuværende skolebygning er bygget i nyklassicistisk stil, og er ligesom Randers Statsskole, der ligner til forveksling, blevet moderniseret indvendig sidenhen, og er nu en fuldt moderne skole i historiske rammer. Den store forskel på Viborg Katedralskole og Randers Statsskole er i øvrigt at Randers Statsskole er en firefløjsbygning, mens Viborg Katedralskole er en mere klassisk, franskinspireret trefløjsbygning med en balustrade og åben gårdsplads. Filminstruktør Nils Malmros udnævnte i øvrigt Viborg Katedralskole som landets smukkeste, da han valgte netop denne skole til sin film "Kærestesorger" som fik premiere i 2009.

Skolen blev renoveret i starten af 2007 da man tilføjede et stort lokale på den tidligere loftsetage, for at muliggøre gruppearbejde. Lokalet fik navnet "Kampmannsalen" efter skolens arkitekt. I 2009 blev nye toiletter indviet. I 2017 blev en omfattende renovering af alle skolens lokaler gennemført, således at alle lokaler nu er moderniserede og udstyret med et avanceret ventilationssystem.

Skolen er dels en STX-skole (alment gymnasium) med et stort udvalg af studieretninger inden for sprog, samfundsfag, naturvidenskab og kreative fag. Derudover har skolen siden 2015 udbudt International Baccalaureate Diploma Programme (IB), som er en international studentereksamen med vægt på et højt akademisk niveau, almen dannelse og et internationalt udsyn. Alle fag læses på engelsk og svarer til A eller B-niveau i det danske gymnasium. Eksamen (Diploma) giver adgang til videregående uddannelse i hele verden og naturligvis også i Danmark.

Viborg Katedralskole har en række forskellige udvalg, Minerva (Danmarks ældste ungdomsforening), Cafeudvalget, NOVUS, Radio Wad-Up, Grøn VK, og et elevråd (Senatet). Hver andet år gennemføres en stor musical, som er planlagt og gennemført af eleverne selv.

Rektorer (efter Reformationen) 

 1530 – 1540: Frans Berg (?), Kjeld Juel (?)
 1540 – 1554: Oluf Nielsen Schytte
 1554 – 1555: Rimboldt Pedersen
 1555 – 1560: Oluf Jensen
 1560 : Biskop Peder Thøgersen Løvenbalk (fung.)
 1560 – 1567: Niels Juel
 1567 – 1574: Hans Pedersen Butzer
 1574 – 1581: Jacob Jensen Holm
 1581 – 1584: Peder Jensen Høg. Kannik, død 1603. Gravstenen endnu bevaret i Viborg Domkirke.
 1584 – 1593: Christen Nielsen Ræv
 1593 – 1603: Villads Nielsen Brøns
 1603 – 1604: Christen Sørensen Lomborg (Longomontanus)
 1604 – 1608: Hans Lauridsen Blix
 1608 – 1610: Bonde Nielsen
 1610 – 1612: (Vacance)
 1612 – 1615: Henrik Nielsen Arctander
 1615 – 1616: Gabriel Falster
 1617 – 1625: Otto Christensen Blichfeldt
 1625 – 1626: Niels Poulsen Scandorf
 1626 – 1627: Christoffer Hansen
 1627 – 1630: Villads Nielsen Brøns (fung.)
 1630 – 1635: Hans Hansen von Echten
 1635 – 1672: Niels Jensen Aars
 1672 – 1691: Jens Juelby
 1691 – 1705: Jens Reenberg
 1705 – 1733: Niels Schive
 1733 – 1744: Jens Ostenfeld
 1744 – 1764: Peter Arff
 1764 – 1776: Peter Jessen
 1776 – 1783: Jens Hjersing
 1783 – 1806: Jørgen Hansen
 1806 – 1814: Carl Ferdinand Degen
 1814 – 1841: Frederich Hasselbalch
 1841 – 1844: Christian Frederik Ingerslev
 1844 – 1866: Frederik Christian Olsen
 1866 – 1892: Hans Henrik Lefolii
 1892 – 1908: Carl Arnold Heise
 1908 – 1922: J.E. Olsen
 1922 – 1932: Carl V. Østergaard
 1932 – 1954: Frits Paludan-Müller
 1954 – 1978: Karl Olsen
 1978 – 1994: Ole Søgaard Larsen
 1994 – 2010: Erling Østergaard
 2005 – 2006: Orla Højris Jensen (Konstitueret)
 2011– : Helge Markussen

Kendte studenter fra Viborg Katedralskole 

 1555: Jacob Madsen Vejle, biskop over Fyns Stift (1587-1606)
 1680'erne: Hans Hansen Rosborg, godsejer
 1782: Henrik Johan de Leth, godsejer og vicelandsdommer
 1789: Stephan Tetens, biskop over Ribe Stift (1819-47)
 1814: Christian Jørgen Hauch, departementschef
 1826: Fabricius Leth, præst og politiker
 1832: Rasmus Nielsen, lic. theol., professor (filosofi)
 1835: Georg Morville, jurist og hededyrker
 1850: Frederik Annius Marius Øllgaard, borgmester
 1858: J.H. Bagger, sagfører og politiker
 1862: Peder Madsen, professor dr. theol., biskop over Sjællands Stift
 1866: Ditlev Laub, arkitekt
 1871: Daniel Bruun, officer og topograf
 1872: Einar Falkenberg, officer
 1876: Gabriel Koch, biskop over Ribe Stift
 1878: Carl Koch, præst
 1888: J.P. Skot-Hansen, generallæge
 1889: P. Munch, historiker og politiker
 1890: Aage Friis, professor dr. phil. (historie)
 1893: Johannes V. Jensen, forfatter og nobelprismodtager i litteratur, 1944
 1911: Ejnar Joest, officer
 1913: Mikael Juul Hvorslev, ingeniør
 1920: Vilhelm Aalkjær, professor dr. med., overkirurg
 1921: Jens August Schade, forfatter
 1926: Mogens Skot-Hansen, filminstruktør og -producent
 1929: Frode Jakobsen, modstandsmand, politiker og forfatter
 1932: Lasse Winsløw, kunstmaler
 1936: Jørgen B. Dalgaard, professor dr. med. (retsmedicin)
 1938: Bjarne Johnsen, advokat
 1943: Jonna Dwinger, journalist
 1944: Gerner Wind Elgaard, arkitekt (1925-2017)
 1945: Carl Bang, forfatter og journalist
 1947: Grethe Krogh, organist og professor
 1948: Johan Otto von Spreckelsen, arkitekt og professor
 1953: Peer Hultberg, forfatter, litteraturforsker, analytisk psykolog
 1956 Jens Nauntofte, journalist og forfatter (1938-2017)
 1962: Dorete Bloch, professor i zoologi ved Færøernes Universitet
 1962: Lars Juhl, scenograf
 1963: Vibeke Sperling, journalist
 1963: Peter Wibroe, reklamemand
 1964: Jens Hecht-Johansen, mag. art., tv-journalist og producer
 1964: Bo Marschner, professor dr. phil. (musikvidenskab)
 1965: Evald Krog Grundlægger af Muskelsvindfonden, Rehabiliteringscenter for Muskelsvind og Grøn Koncert
 1970: Sten Scheibye, tidligere adm. direktør for Coloplast og formand for Novo Nordisk
 1972: Anders Fogh Rasmussen, fhv. skatteminister og senere statsminister, generalsekretær for NATO
 1973: Thomas Bloch Ravn, cand.phil. i historie, museumsdirektør i Den Gamle By i Århus.
 1978: Carl Erik Skovgaard, Advokat (H), HD (R), Konsul for Island, Aarhus-området
 ca. 1983: Nicolai Vollquartz, fodbolddommer
 1985: Sigurd Barrett, musiker, tv-vært, cand. phil. i musikvidenskab med speciale i rockmusik
1985: Lars Fruergaard Jørgensen, dansk erhvervsmand, adm. direktør for Novo Nordisk
 1986: Anders Samuelsen, politiker og udenrigsminister
 1988: Eskild Dohn, musiker
 1989: Jens Rohde, politiker
 1990: Kamilla Bech Holten, skuespiller, tv-vært
 1993: Pernille Blach Hansen, politiker
1993: Malene Rind, radiovært og sangerinde
 ca. 1993: Nicklas Hindsberg, fodboldspiller
 ca. 1996: Katrine Foged Thomsen, konditor
 1997: Lise Rønne, tv-journalist og vært
 ca. 1997 Josephine Touray, håndboldspiller
 1999: Mette Østergaard, journalist og chefredaktør Berlingske
 2000: Rikke Skov, håndboldspiller
 2002: Louise Bager Due, håndboldspiller
 ca. 2002: Søren Tougaard Jensen, fodboldspiller
 ca. 2002: René Toft Hansen, håndboldspiller og OL-guldvinder, Rio 2016
 2003: Ole Bitsch, håndboldspiller
 2003: Berit Kristensen, håndboldspiller
 2003: Allan Gravgaard Madsen, komponist
 ca. 2004: Kristian Kirk, fodboldspiller
 2007: Piotrek Wasilewski, musiker
 ca. 2008: Asbjørn Madsen, håndboldspiller
 ca. 2008: Jonas Thorsen, fodboldspiller
 2009: Andrew Moyo, radiovært
 2010: Alexander Juel Andersen, fodboldspiller
 2011: Carlos Shiralipour, fodboldspiller og cand.med.
 2012: Martin Hoberg Hedegaard, sanger

Kilder 
 Carl E. Jørgensen: Viborg Katedralskoles historie I-V, i Fra Viborg amt, Årbog udgivet af Historisk Samfund for Viborg amt, årgang 1959 og 1960.
 Lizzie Andersen et al.: 900 år. Viborg Katedralskoles jubilæumsskrift, Viborg 2000

Referencer

Eksterne henvisninger 

 Viborg Katedralskole
 Viborgs historie 

Gymnasier i Danmark
 
Fredede undervisningsbygninger i Danmark
Katedralskole
Hack Kampmann